Title: คำสั่งคณะรักษาความสงบแห่งชาติ ที่ 175/2557 เรื่อง แต่งตั้งคณะอนุกรรมการพิจารณาระบายข้าว

คำสั่งคณะรักษาความสงบแห่งชาติ

คำสั่งคณะรักษาความสงบแห่งชาติ
ที่ ๑๗๕/๒๕๕๗
เรื่อง
แต่งตั้งคณะอนุกรรมการพิจารณาระบายข้าว[๑]

ตามที่มีประกาศคณะรักษาความสงบแห่งชาติ ฉบับที่ ๒๒/๒๕๕๗ ลงวันที่ ๒๓
พฤษภาคม พุทธศักราช ๒๕๕๗ เรื่อง การจัดส่วนงาน
การกำหนดอำนาจหน้าที่และความรับผิดชอบ ของคณะรักษาความสงบแห่งชาติ
และได้มีพระบรมราชโองการโปรดเกล้าฯ แต่งตั้งหัวหน้าคณะรักษาความสงบแห่งชาติ เพื่อบริหารราชการแผ่นดิน
ตั้งแต่วันที่ ๒๔ พฤษภาคม พุทธศักราช ๒๕๕๗ ไปแล้ว นั้น

เพื่อให้การบริหารราชการของคณะรักษาความสงบแห่งชาติเป็นไปด้วยความเรียบร้อย
และมีประสิทธิภาพ และเพื่อให้การดำเนินงานของคณะกรรมการนโยบายและบริหารจัดการข้าว
ในเรื่องการระบายและจำหน่ายข้าวตามโครงการของรัฐ เป็นไปด้วยความเรียบร้อย เหมาะสม
และเกิดประโยชน์โดยรวมต่อระบบการผลิตและการค้าข้าวของประเทศ
คณะรักษาความสงบแห่งชาติ จึงมีคำสั่งแต่งตั้งคณะอนุกรรมการ พิจารณาระบายข้าว
โดยมีองค์ประกอบและอำนาจหน้าที่ดังนี้ :-

๑.  องค์ประกอบ
๑.๑ ปลัดกระทรวงพาณิชย์                                       ประธานอนุกรรมการ
๑.๒ รองปลัดกระทรวงการคลัง                                            อนุกรรมการ
ที่ปลัดกระทรวงการคลังมอบหมาย
๑.๓ รองปลัดกระทรวงเกษตรและสหกรณ์                                อนุกรรมการ
ที่ปลัดกระทรวงเกษตรและสหกรณ์มอบหมาย
๑.๔ อธิบดีกรมการค้าภายใน                                              อนุกรรมการ
๑.๕ ผู้อำนวยการองค์การคลังสินค้า                                       อนุกรรมการ
๑.๖ ผู้อำนวยการองค์การตลาดเพื่อเกษตรกร
                            อนุกรรมการ
๑.๗
ผู้จัดการธนาคารเพื่อการเกษตรและสหกรณ์การเกษตร             อนุกรรมการ
๑.๘ ผู้ทรงคุณวุฒิ จำนวน ๓ ท่าน
ที่ประธานแต่งตั้ง                      อนุกรรมการ
๑.๙ อธิบดีกรมการค้าต่างประเทศ                         อนุกรรมการและเลขานุการ
๑.๑๐ รองอธิบดีกรมการค้าต่างประเทศ            อนุกรรมการและผู้ช่วยเลขานุการ
ที่อธิบดีกรมการค้าต่างประเทศมอบหมาย
๑.๑๑ ผู้อำนวยการกองบริหารการค้าข้าว                             ผู้ช่วยเลขานุการ
กรมการค้าต่างประเทศ

๒.  อำนาจหน้าที่
๒.๑ พิจารณาหลักเกณฑ์ แนวทาง
และเงื่อนไขการระบายและจำหน่ายข้าวตามโครงการของรัฐ
ให้เหมาะสมและเกิดประโยชน์โดยรวมต่อระบบการผลิตและการค้าข้าวของประเทศ
๒.๒ กำกับ ดูแล
และพิจารณาแก้ไขปัญหาและอุปสรรคในทางปฏิบัติเกี่ยวกับการระบายและจำหน่ายข้าวดังกล่าว
๒.๓ แต่งตั้งคณะทำงาน และที่ปรึกษา
เพื่อดำเนินงานตามที่คณะอนุกรรมการเห็นสมควร
๒.๔ เชิญบุคคลที่เกี่ยวข้องมาให้ข้อมูล ข้อเท็จจริง และความเห็น
รวมทั้งส่งเอกสาร หลักฐานที่เกี่ยวข้อง เพื่อประกอบการพิจารณาของคณะอนุกรรมการฯ
๒.๕ ปฏิบัติงานอื่นตามที่คณะกรรมการนโยบายและบริหารจัดการข้าว (นบข.)
มอบหมาย
๒.๖ รายงานผลการดำเนินงานต่อคณะกรรมการนโยบายและบริหารจัดการข้าว
(นบข.) ต่อไป
สำหรับการเบิกจ่ายเบี้ยประชุมให้เป็นไปตามพระราชกฤษฎีกาเบี้ยประชุมกรรมการ
พ.ศ. ๒๕๔๗ และที่แก้ไขเพิ่มเติม ส่วนค่าใช้จ่ายอื่น ๆ (ถ้ามี)
ให้ได้รับโดยอนุโลมตามระเบียบราชการโดยให้เบิกจ่ายจากกระทรวงพาณิชย์

ทั้งนี้ ตั้งแต่บัดนี้เป็นต้นไป

สั่ง ณ
วันที่ ๖ มิถุนายน พุทธศักราช ๒๕๕๗
พลเอก
ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/ผู้จัดทำ
๑๐ กันยายน
๒๕๕๗

ภีราพร/ผู้ตรวจ
๑๓ ตุลาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๑๖๓ ง/หน้า ๑๓/๒๙ สิงหาคม ๒๕๕๗